新樂府 七德舞	美撥亂，陳王業也
作者：白居易
朝代：唐

paragraphs: 七德舞，七德歌，傳自武德至元和。
元和小臣白居易，觀舞聽歌知樂意。
樂終稽首陳其事，太宗十八舉義兵。
白旄黃鉞定兩京，擒充戮竇四海清。
二十有四功業成，二十有九即帝位。
三十有五致太平，功成理定何神速。
速在推心置人腹，亡卒遺骸散帛收。
飢人賣子分金贖，魏徵夢見子夜泣。
張謹哀聞辰日哭，怨女三千放出宮。
死囚四百來歸獄，翦鬚燒藥賜功臣。
李勣嗚咽思殺身含血吮創撫戰士，思摩奮呼乞効死。
則知不獨善戰善乘時，以心感人人心歸。
爾來一百九十載，天下至今歌舞之。
歌七德，舞七德，聖人有作垂無極。
豈徒耀神武，豈徒誇聖文。
太宗意在陳王業，王業艱難示子孫。